Tamuḥeqranit-agi, ad tt-teḍfer ɣer temẓi-s d temɣer-is. Yettban-d waya, mi ara nwali tameṭṭut ur tettekki ara deg useddu n lecɣal n uxxam imi deg uxxam, ur tesɛi ara awal deg wacemma, ala leqdic i tt-idiṣuḥen. Ma yella deg uxxam ur tesɛi amkan, anef tura ɛad, ad tettekki deg useddu n lecɣal n taddart am tejmaɛt. Camille Lacoste-Dujardin, tenna-d ɣef temsalt-a : « Tajmaɛt d axxam n yirgazen »1 ur nettaf ara deg-s tameṭṭut. Ula d Tassadit Yacine tger-d tameṭṭut gar wid ur nesɛi ara awal deg tmetti taqbaylit ar yidis n warrac imecṭaḥ, aklan, akked yibarraniyen, daɣen tessebgen-d belli irgazen yuli ccan-nsen deg tmetti acku qwan, d nutni i yettḥaraben ɣef taddart ma d tameṭṭut tamlilt-is d tarawt, d lecɣal n uxxam2.